Likumprojekta

**„Par Stratēģiskās partnerības nolīgumu starp Eiropas Savienību un tās dalībvalstīm, no vienas puses, un Kanādu, no otras puses”**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
|  1. | Pamatojums | Likumprojekts izstrādāts, lai saskaņā ar likuma „Par Latvijas Republikas starptautiskajiem līgumiem” 9. pantu apstiprinātu Stratēģiskās partnerības nolīgumu starp Eiropas Savienību un tās dalībvalstīm, no vienas puses, un Kanādu, no otras puses (turpmāk – Nolīgums).  |
|  2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Eiropas Savienības (ES) un Kanādas sadarbība oficiāli aizsākās 1976. gadā, kad tika parakstīts Pamatnolīgums par tirdzniecisko un ekonomisko sadarbību starp Eiropas Kopienām un Kanādu (*Framework Agreement for commercial and economic cooperation*), veidojot pamatu attiecību paplašināšanai, politiskās saiknes stiprināšanai un pušu sadarbībai. Partnerība tādās jomās kā ekonomika, zinātne un kultūra gan divpusējā, gan daudzpusējā līmenī vairāk tika nostiprināta, 1990. gadā parakstot Transatlantisko attiecību deklarāciju starp Eiropas Kopienu un tās dalībvalstīm, un Kanādu (*Declaration on Transatlantic Relations between the European Community and its Member States and Canada*). 1996. gada Kopīgā politiskā deklarācija par ES un Kanādas attiecībām un kopīgais ES un Kanādas rīcības plāns (*Joint Political Declaration on EU-Canada Relations and Joint EU-Canada Action Plan*) tika pieņemts, lai veicinātu sadarbību kopējo mērķu sasniegšanā, kas balstīti uz vienādiem principiem. Tāpat 2004. gadā ES un Kanāda apstiprināja ES un Kanādas partnerattiecību darba plānu (*EU-Canada Partnership Agenda*), tādējādi paplašinot dialogu, kurā ietverta starptautiskā drošība, pasaules ekonomiskā labklājība, sadarbība tieslietu un iekšlietu jautājumos, u.c.Ņemot vērā ES un Kanādas sadarbības attīstību, ietverot plašāku nozaru loku, ES Padome 2010. gada 8. decembrī pieņēma lēmumu pilnvarot Eiropas Komisiju un Eiropas Savienības Augsto pārstāvi ārlietās un drošības politikas jautājumos risināt sarunas par pamatlīgumu starp Eiropas Savienību un tās dalībvalstīm, no vienas puses, un Kanādu, no otras puses. Sarunas par Nolīgumu sākās 2011. gada septembrī un noslēdzās ar Nolīguma parafēšanu 2014. gada 8. septembrī. Nolīgumam ir divu pīlāru struktūra:1. politiskā sadarbība ārpolitikas un drošības jautājumos, kas skar kopīgas intereses (masu iznīcināšanas ieroči, vieglie ieroči un kājnieku ieroči, terorisma apkarošana un cīņa pret organizēto noziedzību un kibernoziedzību, starptautiskā miera un drošības veicināšana, sadarbība daudzpusējos un reģionālos forumos un organizācijās);
2. ekonomiskā un nozaru sadarbība (ekonomikas un ilgtspējīgas attīstības jomā, veicinot brīvo tirdzniecību un ieguldījumus, nodokļu jautājumi, pētniecība un inovācijas, izglītība un kultūra, migrācija, tiesu iestāžu sadarbība).

Nolīgums veido pamatu sadarbībai, kurā ietverti Apvienoto Nāciju Organizācijas Statūtos izklāstītie principi, kā arī ievērotas starptautisko tiesību normas. Tas arī stiprina pušu apņemšanos uzturēt un veicināt demokrātiju, cilvēktiesības un pamatbrīvības.Ar Nolīgumu tiek izveidots arī politiskā dialoga vadīšanas mehānisms, paredzot ikgadējas augstākā līmeņa sanāksmes vadītāju līmenī un apspriedes ministru līmenī. Ar Nolīgumu izveido arī apvienoto ministru komiteju, ar kuru aizstāj iepriekšējo transatlantisko dialogu, un izveido apvienoto sadarbības komiteju, kuras mērķis ir uzraudzīt stratēģisko attiecību attīstību starp pusēm.Nolīgumā paredzēts, ka ļoti specifiskos gadījumos, ja tiek pārkāpti būtiski Nolīguma punkti, tā darbību var apturēt vai piemērot citus atbilstošus pasākumus, kas ietekmē divpusējās attiecības. Tāpat ārkārtas situācijās viena puse var uzsākt procedūru, kuras mērķis ir izbeigt ES un Kanādas visaptverošo ekonomikas un tirdzniecības nolīgumu.Paredzams, ka Nolīgums kopā ar ES un Kanādas visaptverošo ekonomikas un tirdzniecības nolīgumu sniegs reālus ieguvumus un iespējas ES, tajā skaitā Latvijas, un Kanādas pilsoņiem.Nolīgums tiks parakstīts visās ES dalībvalstu valodās un būs vienlīdz autentisks visās šajās valodās. Ņemot vērā, ka nolīgums ir jauktais starptautiskais nolīgums, kurš satur gan ES, gan dalībvalstu kompetencē esošos jautājumus, ir nepieciešama šī nolīguma apstiprināšana visās dalībvalstīs, kā arī Padomē.Nolīguma parakstīšana plānota 2016. gada 27. oktobrī ES un Kanādas samita laikā Briselē. Plānots, ka nolīgumu Latvijas Republikas vārdā parakstīs Latvijas Republikas ārkārtējā un pilnvarotā vēstniece Eiropas Savienībā Sanita Pavļuta-Deslandes. |
|  3. | Projekta izstrādē iesaistītās institūcijas | Ārlietu ministrija  |
|  4. | Cita informācija | Nav |

|  |
| --- |
|  **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
|  1. | Sabiedrības mērķgrupas, kuras tiesiskais regulējums ietekmē vai varētu ietekmēt | Nolīgums veidos jaunu un visaptverošu līgumtiesisko pamatu Latvijas attiecībām ar Kanādu, sniedzot iespēju attīstīt sadarbību starp Latviju un Kanādu Nolīgumā ietvertajās nozarēs: ārpolitikas, ekonomikas un tirdzniecības jautājumos, kā arī tiesiskuma, brīvības, drošības politikas, pasaules attīstības un humānās palīdzības, pētniecības, inovācijas un informācijas sabiedrības, izglītības un kultūras, ilgtspējīgas attīstības, enerģētikas un transporta jomā. |
| 2. | Tiesiskā regulējuma ietekme uz tautsaimniecību un administratīvo slogu | Nolīgums neradīs papildus administratīvo slogu un tiks īstenots, izmantojot esošos administratīvos resursus. Nolīgums pozitīvi ietekmēs Latvijas un Kanādas divpusējās attiecības, kā arī paplašinās sadarbību Latvijas tautsaimniecības attīstībai perspektīvās jomās, piemēram, pētniecības, inovācijas un informācijas sabiedrības, kā arī ilgtspējīgas attīstības, enerģētikas un transporta jomā. |
|  3. | Administratīvo izmaksu monetārs novērtējums | Nav attiecināms |
|  4. |  Cita informācija | Nolīgums ievērojami uzlabos ES un Kanādas partnerattiecības, kuru pamatā ir kopīgas vērtības un principi, tostarp demokrātijas principu, cilvēktiesību un pamatbrīvību ievērošana, tiesiskums, starptautisks miers un drošība. |

*Anotācijas III un IV sadaļa – projekts šīs jomas neskar.*

|  |
| --- |
|  **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Likumprojekts atbilst Latvijas saistībām ES. Nolīgums tiek noslēgts saskaņā ar Līguma par Eiropas Savienību 37. pantu, kas nosaka, ka Savienība var noslēgt nolīgumus ar vienu vai vairākām dalībvalstīm vai starptautiskām organizācijām un Līgumu par Eiropas Savienības darbību (turpmāk – LESD) un konkrēti tā 212. pantu 1. daļu, kas nosaka, ka, neskarot citus Līgumu noteikumus, jo īpaši 208. līdz 211. panta noteikumus, Savienība veic ekonomiskas, finansiālas un tehniskas sadarbības pasākumus ar trešajām valstīm, kas nav jaunattīstības valstis, tostarp sniedzot finansiālu palīdzību. Šādi pasākumi atbilst Eiropas Savienības attīstības politikai, un tos veic, ievērojot ES ārējās darbības principus un mērķus. Tāpat Nolīgums noslēgts saskaņā ar LESD 218. panta 5. daļu, kas nosaka, ka pēc sarunu vadītāja priekšlikuma Padome pieņem lēmumu, ar kuru atļauj parakstīt nolīgumu un vajadzības gadījumā – to provizoriski piemērot līdz brīdim, kad tas stājas spēkā.  |
| 2. | Citas starptautiskās saistības | Nav attiecināms |
| 3. | Cita informācija | Nolīgums ir jauktais starptautiskais nolīgums, jo aptver jomas, kuras ir Eiropas Savienības un dalībvalstu dalītajā un papildinošajā kompetencē. Lēmumu par Nolīguma noslēgšanu un pagaidu piemērošanu paredzēts pieņemt Vispārējo lietu padomes laikā š. g. 18. oktobrī. Par Padomes lēmumu panākta konceptuāla vienošanās COREPER II sanāksmē 07.09.2016., Rumānijai un Bulgārijai saglabājot atrunas par vīzu reciprocitāti. |

|  |
| --- |
| **VI. Sabiedrības līdzdalība un komunikācijas aktivitātes** |
|  1. | Plānotās sabiedrības līdzdalības un komunikācijas aktivitātes saistībā ar projektu | Nav attiecināms |
|  2. | Sabiedrības līdzdalība projekta izstrādē | Nav attiecināms |
|  3. | Sabiedrības līdzdalības rezultāti | Nav attiecināms |
|  4. |  Cita informācija | Nav  |

|  |
| --- |
|  **VII. Tiesību akta projekta izpildes nodrošināšana un tās ietekme uz institūcijām** |
|  1. |  Projekta izpildē iesaistītās institūcijas | Nolīgumā paredzēto saistību izpildi koordinē Ārlietu ministrija. Nolīgums skar arī citu ministriju atbildības jomas.  |
|  2. |  Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav attiecināms |
|  3. |  Cita informācija |  Nav |

Ārlietu ministrs E. Rinkēvičs

Vīza: valsts sekretārs A. Pildegovičs

05.10.2016 12:45

1096

S. Ulmane

67016464, sanita.ulmane@mfa.gov.lv